Fostul primar ar fi părăsit deja penitenciarul din Munchen și va ajunge în țară cu duba Poliției, prin Vama Nădlac. Când va ajunge în țară, Cătălin Cherecheș va fi încarcerat la Penitenciarul Rahova, unde își va petrece următorii ani. Cătălin Cherecheș ceruse în mod expres, prin avocatul său, să nu fie extrădat în România.
Potrivut lui Răzvan Doseanu, deși cerința lui Cherecheș a fost considerată nefondată de justiția din Germania, care nu s-a lăsat impresionată de faptul că fostul primar se teme de condițiile de detenție din țara noastră, decizia poate fi atacată la o instanță superioară. În mod normal Cătălin Cherecheș va rămâne după gratii 5 ani de zile, la Rahova, conform Antena 3.
"Urmează să fie exercitate și niște căi de atac. Să nu uităm totuși că probabil a contat foarte mult în decizia de extrădare faptul că Administrația Națională a Penitenciarelor a acordat condiții speciale privilegiate de detenție pentru domnul Cătălin Cherecheș, față de ceilalți deținuți din România", declara Răzvan Doseanu, avocatul lui Cătălin Cherecheș.
La rândul său, Lucian Niculescu, avocat în baroul Saarbrucken din Germania, a comentat decizia instanței din Germania. Avocatul a explicat că în ciuda faptului că ar exista căi extraordinare de atac, acestea nu vor împiedica executarea pedepsei. Inițial se vorbea despre faptul că fostul primar va fi transportat în România pe calea aerului, însă se pare că s-a optat în cele din urmă pentru o mașină.
"În mod normal, soluția dată de instanță este definitivă și executorie. Că sunt căi extraordinare de atac, da, dar asta nu împiedică executarea. Cei din România urmează să organizeze transport, cel mai probabil aerian, și din acel moment ține strict de organizarea celor din România. De regulă, asemenea situații durează cam între 2-4 săptămâni, în funcție de zborurile pe care le au operatorii de zbor", declara Lucian Niculescu.
Cătălin Cherecheș s-a considerat mereu o victimă și a anunțat în nenumărate rânduri că este nevinovat. Mai mult, în momentul în care soacra sa a fost reținută după ce ar fi dat mită 50.000 de euro tocmai pentru ca ginerele să scape cu o sentință blândă, fostul primar din Baia Mare scria pe Facebook că nu are nicio legătură cu aceste fapte grave.
"Faptul că nu apar în această poveste este evident, pentru că, din punctul meu de vedere, nu ştiu ce au avut oamenii ăştia în cap. Au vrut să-mi facă cadou o astfel de chestiune şi au considerat că cineva ar aprecia astfel de cadouri. Deci eu consider că din perspectiva mea ca şi cetățean, respectiv din perspectiva mea, ca şi primar al municipiului Baia Mare, din perspectiva mea, ca şi om care se afla la un moment final într-un dosar care urmează a fi evaluat.
A se realiza pronunţarea de către completul de judecată în care se află doamna judecător, afectată sau pusă în vreun fel sub o astfel de situaţie de către mamă, soacră şi aşa mai departe, aşa cum participantele la acel parcurs de la prăjituri la bani, la firme şi la tot felul de poveşti de gospodine", a scris Cătălin Cherecheș pe Facebook.
"Dar, aşa cum au spus toate participantele, dar în special aşa cum a pronunţat doamna judecător care a făcut de data asta echipă bună cu DNA-ul, fiind un parcurs de cercetare pe care îl efectuează Direcţia Naţională Anticorupţie şi fiind un dosar penal aflat într o astfel de situaţie, nu pot să vă spun decât faptul că nu ştiu decât ceea ce aţi citit şi dumneavoastră din presă, înţelegând că este o urmărire penală sau un parcurs penal public", a completat fostul primar.